എംഎം കനാല് ബണ്ട് തകര്ച്ചാ ഭീഷണിയില് കാറളം: ദിവസങ്ങളായുള്ള മഴയും ചിമ്മിനി ഡാമില് നിന്നുള്ള വെള്ളത്തെയും തുടര്ന്ന് എംഎം കനാല് ബണ്ട് തകര്ച്ചാ ഭീഷണിയില്. എംഎം കനാല് കരകവിഞ്ഞൊഴുകാന് തുടങ്ങിയതോടെ ബണ്ട് ഏതു സമയത്തും പൊട്ടുമെന്നാണു കനാലിനു സമീപമുള്ളവരുടെയും കര്ഷകരുടെയും ആശങ്ക. രണ്ടു കിലോമീറ്റര് വരുന്ന ബണ്ടിന്റെ 500 മീറ്ററോളം ദൂരം വെള്ളം കരകവിഞ്ഞു ബണ്ട് ഏതു നിമിഷവും പൊട്ടാവുന്ന അവസ്ഥയിലാണ്. തെക്കേ ബണ്ടിന്റെയും വടക്കേ ബണ്ടിന്റെയും ഉയരക്കുറവുള്ള ഭാഗത്തുകൂടെയാണു പാടശേഖരങ്ങളിലേക്കു വെള്ളം തള്ളുന്നത്. മഴയ്ക്ക് അല്പം ശമനമുണ്ടായെങ്കിലും എംഎം കനാലിലെ വെള്ളത്തിനു കുറവു വന്നിട്ടില്ല. തെക്കേ ബണ്ടിലാണു കൂടുതല് പ്രശ്നം. ഇതുമൂലം കാട്ടൂര് തെക്കുംപാടം പാടശേഖരത്തിലെ 400 ഏക്കറോളം കൃഷിയും സമീപപ്രദേശങ്ങളും വീടുകളും വെള്ളത്തിലാകുമെന്നു കര്ഷകര് പറഞ്ഞു. മനവലശേരി വില്ലേജ് പരിധിയിലെ കുറച്ചുഭാഗവും കാട്ടൂര് പഞ്ചായത്തും ഉള്പ്പെട്ടതാണ് ഈ ഭാഗം. കഴിഞ്ഞ ദിവസം പെയ്ത കനത്ത മഴയെത്തുടര്ന്നു പലയിടത്തും ചാക്കുകളിട്ടു വെള്ളം തടയാന് കര്ഷകര് ശ്രമം നടത്തിയെങ്കിലും അതും കവിഞ്ഞാണ് ഇപ്പോള് വെള്ളം ഒഴുകുന്നത്. 2018ലെ പ്രളയം മുതല് ബണ്ട് ശോച്യാവസ്ഥയിലാണെന്നു കര്ഷകര് പറഞ്ഞു. മണല്ച്ചാക്കുകള് ഇട്ട് താത്കാലികമായി പ്രശ്നം പരിഹരിച്ചാലും ശാശ്വത പരിഹാരം വേണമെന്നു കര്ഷകര് വ്യക്തമാക്കി. ബണ്ട് പൊട്ടിയാല് 400 ഏക്കര് പാടശേഖരത്തില് കൃഷിചെയ്യാന് കഴിയില്ലെന്നും കര്ഷകര് പറഞ്ഞു. അപകടഭീഷണിയുള്ള ഈ പ്രദേശം കേരള കര്ഷകസംഘം നേതാക്കള് ജില്ലാ പഞ്ചായത്ത് പ്രസിഡന്റ് പി.കെ. ഡേവിസിന്റെ നേതൃത്വത്തില് സന്ദര്ശിച്ചു. തഹസില്ദാര്, ഇറിഗേഷന് ഉദ്യോഗസ്ഥര് എന്നിവര് സ്ഥലത്തെത്തി മണല്ച്ചാക്കുകള് നിരത്തി തത്കാലം ഒഴുക്കു നിയന്ത്രിക്കാന് തീരുമാനിച്ചു. ഇതിനാവശ്യമായ ഫണ്ട് അനുവദിക്കാമെന്ന് ഉദ്യോഗസ്ഥര് അറിയിച്ചതായി ഗ്രാമപഞ്ചായത്ത് പ്രസിഡന്റ് ഷീജ പവിത്രന് പറഞ്ഞു. വിഷയത്തില് ജില്ലാ ഭരണകൂടം അടിയന്തരമായി ഇടപെടണമെന്നു സ്ഥലം സന്ദര്ശിച്ച ജില്ലാ പഞ്ചായത്ത് പ്രസിഡന്റും കര്ഷകസംഘം ജില്ലാ സെക്രട്ടറിയുമായ പി.കെ. ഡേവീസ് ആവശ്യപ്പെട്ടു. പഞ്ചായത്ത് പ്രസിഡന്റ് ഷീജ പവിത്രന്, കര്ഷകസംഘം ഏരിയ പ്രസിഡന്റ് ടി.എസ്. സജീവന്മാസ്റ്റര്, സെക്രട്ടറി ടി.ജി. ശങ്കരനാരായണന്, കര്ഷകസംഘം പഞ്ചായത്ത് സെക്രട്ടറി മനോജ് വലിയപറന്പില്, പാടശേഖര കമ്മിറ്റി ഭാരവാഹികളായ ശങ്കരന് കാളിപറന്പില്, കണ്ണന് മുളങ്ങര, സുരേഷ്, സനു, മനവലശേരി പാടശേഖരം സെക്രട്ടറി ജോയ് എന്നിവരും കൂടെയുണ്ടായിരുന്നു.